SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

IEKŠĒJĀS DROŠĪBAS APAKŠKOMISIJAS SĒDES

PROTOKOLS Nr. 141.1.9/6/2-3-14/24

**2023. gada 5. martā plkst. 13.00**

Rīgā, Jēkaba ielā 16, komisijas sēžu zālē

Publiskā daļa

Sēdē piedalās:

**apakškomisijas deputāti**:

**Edvīns Šnore**

**Ināra Mūrniece**

**Igors Rajevs**

**Uģis Rotbergs**

**Uzaicinātie:**

* Valsts drošības dienesta priekšnieka vietnieks Ēriks Cinkus
* Zemessardzes komandieris brigādes ģenerālis Kaspars Pudāns
* AM Krīzes vadības departamenta direktors Aigars Mikiško
* Iekšlietu ministrijas Nozares politikas departamenta direktora vietnieks Imants Zaķis
* Iekšlietu ministrijas Nozares politikas departamenta vecākā referente Jūlija Boltovska
* Valsts policijas Galvenās kārtības policijas pārvaldes Resursu un krīzes vadības pārvaldes Krīzes vadības nodaļas priekšnieks Arturs Smilga
* SIA “LDZ apsardze” valdes priekšsēdētājs Arnis Maculēvičs
* VAS “Latvijas dzelzceļš” iekšējās drošības daļas vadītājs Vasilijs Gigels
* Drošības Nozares Kompāniju Asociācijas valdes priekšsēdētājs Arnis Vērzemnieks
* AS “G4S Latvia” Drošības funkciju departamenta direktors Artis Velšs
* Kultūras ministrijas parlamentārā sekretāre Agnese Lāce

citas personas:

Aizsardzības, iekšlietu un korupcijas novēršanas komisijas, konsultanti E.Kalniņa, S. Kaire

Sēdi vada: apakškomisijas priekšsēdētājs E.Šnore

Sēdi protokolē: konsultante S.Kaire

Sēdes veids: Daļēji slēgta

Darba kārtība:

Kritiskās infrastruktūras objektu apsardze – aktuālā situācija, problēmas, to iespējamie risinājumi un izaicinājumi.

E.Šnore atklāj sēdi, iepazīstina ar izskatāmo jautājumu, sēdes mērķi un uzaicinātajām personām, kā arī sēdes praktisko realizāciju – sēdei plānotas divas daļas – publiskā un slēgtā.

E. Šnore dod vārdu SIA “LDZ apsardze” valdes priekšsēdētājam A. Maculēviča kungam, lūdzot iepazīstināt ar sevi un uzņēmuma darbības jomu.

A. Maculēvičs pateicas par iespēju piedalīties sanāksmē un informē par uzņēmumu, kurš dibināts pirms 21 gada un, Latvijas dzelzceļa restrukturizācijas rezultātā, kā pirmais uzņēmums tas tika atdalīts no šī uzņēmuma. Sākotnēji uzņēmuma uzdevums bija dzelzceļa objektu un arī kravu apsardze, bet šobrīd mērķi un uzdevumi ir nedaudz mainīti - uzņēmums vairāk sniedz tehniskās apsardzes pakalpojumus – montē, projektē, uzstāda, apkalpo, reaģē uz tehniskiem trauksmes signāliem. Uzņēmumā šobrīd vidēji strādā 450 darbinieki. Pašlaik proporcija – 35% apgrozījums ārpus koncerna, bet 65% dzelzceļš. Klientu vidū ir Latvijas Banka, Latvenergo, HES, TEC, Ekonomikas ministrija, Satiksmes ministrija, Sabiedrisko pakalpojumu regulēšanas komisija, kā arī daudz privāto uzņēmumu un privātpersonu. Attiecībā uz problemātiku norāda uz diviem aspektiem –ēnu ekonomika un darbaspēka trūkums (īpaši kvalificēta darbaspēka trūkums). Turklāt, darbinieku sastāvs noveco un piesaistīt darbaspēku kļūst arvien grūtāk. Attiecībā uz izaicinājumiem kā organizācijai – personāla noturēšana.

E. Šnore dod vārdu A. Vērzemnieka kungam, Drošības Nozares Kompāniju Asociācijas (turpmāk – DNKA) valdes priekšsēdētājam.

A. Vērzemnieks pievienojas A. Maculēviča kunga sacītajam norādot, ka par problemātiku nozarē jau tika runāts Atvērto durvju dienu pasākumā, Saeimas Aizsardzības, iekšlietu un korupcijas novēršanas komisijas (turpmāk – Komisijas) sēdes ietvaros šī gada 27. februārī. Galvenās problēmas - ēnu ekonomika un darbaspēka trūkums, kas ir savstarpēji cieši saistīti. Darba spēka trūkums iekšlietu struktūrās ir akūts. Ir zināmi apstākļi, kas to veicina. Ir uzņēmēji, apsardzes komersanti, kuri dod iespēju strādāt, atbalstot ēnu ekonomiku, jo ir tāds darbaspēka pieprasījums. Par šo situāciju tiek runāts arī Finanšu ministrijas Valsts nodokļu politikas pamatnostādņu 2017.-2021.gadam darba grupā. Ēnu ekonomika un darbaspēka trūkums būtiski ietekmē nozari, bet diemžēl nav vērojama iespēja situācijai uzlaboties. Iespējas piesaistīt darbaspēku kā citām nozarēm, šai nozarei nav iespējams, jo apsardzes darbiniekiem ir jābūt sertificētiem un apmācītiem. Ir noteiktas prasības, ko nosaka likumdošana (piemēram, valsts valoda), līdz ar to situācija ir sarežģīta – nav iespējams viegli aizstāt darbiniekus, kā tas ir citās nozarēs. Attiecībā uz kritisko infrastruktūru, būtiska nozīme ir industriālās drošības sertifikātam (turpmāk – IDS). DNKA šāds sertifikāts ir tikai vienam no tās biedriem. Un tirgū kopumā ir tikai daži uzņēmumi, kam ir šāds sertifikāts un kas var sniegt šādus pakalpojumus. Uzņēmumu reģistrā ir reģistrēti 350 apsardzes uzņēmumu, no kuriem ir tikai 3-4, kuriem ir šāds sertifikāts. Jautājums – vai tas ir pietiekami? Par šo būtu nepieciešams diskutēt – kam šis sertifikāts tiek piešķirts; pēc kādiem principiem, jo tas ir konkurenci ietekmējošs faktors.

A. Velšs, AS “G4S Latvia” Drošības funkciju departamenta direktors, iepazīstina ar sevi un norāda, ka ir 3 lielākie nozares uzņēmumi, kas pārvalda lielāko tirgus daļu. Runājot par jomas problemātiku kopumā, tai skaitā kritiskās infrastruktūras objektu apsardzi, norāda, ka tas nav šīs Komisijas darba uzdevums un virziens, bet apsardzes nozari ir svarīgi sakārtot kopumā. Ir 350/370 komersanti, kas ir 17 uzņēmumi. Igaunijā tie ir 7, bet Lietuvā 3 uzņēmumi. Tas nozīmē, ka Latvijā tirgus ir ļoti sadrumstalots, ir ļoti daudz tirgus dalībnieku. Mazajiem uzņēmumiem, kas ir 60-65% no visa tirgus, raksturīgi nodrošināt zemāko cenu, kas vienlaikus nozīmē nespēju kvalitatīvi šo pakalpojumu sniegt. Rezultātā nonākam pie situācijas, kāda nesen bija vērojama Okupācijas muzeja telpās. Attiecībā uz kritiskās infrastruktūras objektu apsardzi – ir nepieciešams IDS, bet ne vienmēr ir izprotama tā piešķiršanas vai nepiešķiršanas argumentācija. Līdz ar to nozares tirgū ir subjektīva noskaņa. Varbūt būtu nepieciešams pārskatīt prasības IDS iegūšanai, tādējādi nodrošinot vairāku tirgus dalībnieku iesaisti kritiskās infrastruktūras objektu apsardzē. Otra būtiska problēma, kas jau iepriekš no jomas kolēģiem izskanēja – neskatoties uz to, ka pastāv darbinieku trūkums, problēma ir nespējā noturēt esošos darbiniekus. Rezumējot sacīto – uzņēmumi ir gatavi vairāk iesaistīties kritiskās infrastruktūras objektu apsardzē. Turklāt ne tikai nodrošinot fiziski cilvēkresursus, bet arī piedāvājot mūsdienīgus tehnoloģiskos risinājumus, kas visos DNKA uzņēmumos attīstās aizvien straujāk, piemēram, dronu izmantošana, IT analītiskās programmas perimetru apsardzē, ko izmanto privātie uzņēmēji. Valsts pārvalde šīs iespējas, risinājumus faktiski neizmanto. Attiecīgajos iepirkumos tas netiek prasīts, jo tas sarežģī iepirkuma būtību, kā arī nozīmē papildus izmaksas, bet šis ir virziens, kurā varētu attīstīties. Līdz ar to nozare viennozīmīgi ir gatava nākt ar dažādiem risinājumiem, tajā skaitā pārņemot objektus no Valsts policijas, tādējādi atslogojot Valsts Policijas cilvēkresursus citu tiešo uzdevumu pildīšanai.

E. Šnore pateicas sēdes pirmās daļas pārstāvjiem par iespēju piedalīties sēdē un pārrunāt nozares problemātiku.

Sēdes publiskā daļa pabeigta plkst. 13:15.

Apakškomisijas priekšsēdētājs E.Šnore

Deputāts I. Rajevs

Protokolēja S.Kaire